text: Julegavetyv nappet
  19 december 2012 kl. 12.17
  Nabohjælp førte til, at politiet kunne anholde en julegavetyv i Esbjerg.
  En kvinde i et boligkvarter i Esbjerg opdagede i går eftermiddags en mand forlade genboens villa med favnen fuld at plasticposer.
  Hendes mand sprang på sin cykel og fulgte efter den formodede tyv, mens hans kone ringede til politiet. 
  Kort efter kunne en politipatrulje anholde en 34-årige mand med poserne. 
  De indeholdt en halv snes indpakkede julegaver og to af familiens bærbare computere.
  Kvinden, der anmeldte indbruddet, har faktisk allerede to gange før kunnet hjælpe politiet på sporet af indbrudstyve i samme gade.
  - Det er præcis den form for nabohjælp, som kan opklare og forhindre indbrud, siger lederen af lokalpolitiet i Esbjerg, vicepolitiinspektør Lorenz Matzen. 
  - Derfor skal genboparret have al mulig ros for både at holde øje med, hvad der foregår i gaden og også for at følge efter og sikre, at patruljen får fat i manden, siger Lorenz Matzen.
  Den anholdte 34-årige er i forvejen kendt af politiet.
  